PSD Iași și-a lansat, luni, candidații pentru funcția de primar și locurile în Consiliul Local. Președintele Organizației Municipale a social-democraților, Bogdan Balanișcu, care candidează la conducerea primăriei, a declarat că vrea să „transforme Iaşiul machetelor în Iaşiul proiectelor”.
PSD Iași și-a lansat, luni, candidații pentru funcția de primar și locurile în Consiliul Local, prilej cu care președintele Organizației Municipale Iași, Bogdan Balanişcu, a declarat că candidează pentru funcția de primar pentru „Iaşiul profund, ieşenii de după blocuri” și să transforme municipiul din „oraşul machetelor în cel al proiectelor”.
„Candidez pentru onorabila funcţie de primar al municipiului Iaşi, alături de colegii mei pentru poziţiile din Consiliul Local. Simt responsabilitate pentru oraşul Iaşi.
Având alături de mine o echipă de oameni competenţi, ce reprezintă toate sectoarele profesionale şi toate vârstele, îmi asum să fiu un primar al fiecărui ieşean şi să redau Primăria comunităţii, transformând-o într-o instituţie deschisă pentru fiecare cetăţean.
Azi a avut loc evenimentul de lansare a candidaturilor. Sunt mândru de oamenii care mă înconjoară şi am încredere că pe 9 iunie, avându-i lângă mine pe social-democraţi şi pe ieşeni, îl trimitem pe ‘primarul machetelor’ acasă. Transform Iaşiul machetelor în Iaşiul proiectelor, pentru că sunt pragmatic, hotărât şi asumat”, a declarat Bogdan Balanişcu.
Bogdan Cojocaru, președintele PSD Iași, a declarat că Bogdan Balanișcu este „un om implicat în comunitate, un om care a reuşit să acumuleze foarte multă experienţă din punct de vedere politic, dar mai ales administrativ” și de aceea ieșenii trebuie să-i acorde votul pentru a deveni primarul orașului.
Liderul PSD Iași, care candidează la președinția Consiliului Județean, a vorbit și despre componenta echipei social-democrate pentru Consiliul Local, arătând că este alcătuită din „oameni din diverse domenii de activitate, cu diverse momente de viaţă”. „Am fost şi vom fi alături de cetăţeni ori de câte ori avem această posibilitate”, a spus Cojocaru.